P6_TA(2005)0364

Strategisk partnerskab EU/Indien

Europa-Parlamentets beslutning om forslag til et strategisk partnerskab mellem EU og Indien (2004/2169(INI))

Europa-Parlamentet,

- der henviser til dokumentet fra den højtstående repræsentant for FUSP med titlen "Et sikkert Europa i en bedre verden. Europæisk sikkerhedsstrategi" af 12. december 2003,

- der henviser til meddelelse fra Kommissionen — Et strategisk partnerskab mellem EU og Indien (KOM(2004)0430) af 16. juni 2004 og til Indiens bemærkninger til meddelelsen i dets strategidokument fra august 2004,

- der henviser til sin henstilling til Rådet om forbindelserne mellem EU og Indien af 28. oktober 2004 [1] og til sine seneste beslutninger om Indien og regionen omkring landet,

- der henviser til konklusionerne fra Rådet (almindelige anliggender) af 11. oktober 2004 vedrørende Kommissionens meddelelse,

- der henviser til det femte topmøde mellem EU og Indien, der blev afholdt i Haag den 8. november 2004,

- der henviser til det sjette topmøde mellem EU og Indien, der fandt sted i New Delhi den 7. september 2005,

- der henviser til den fælles pressemeddelelse, der blev offentliggjort af EU og Indien den 8. november 2004 ved afslutningen af det femte topmøde, fælleserklæringen om kulturelle relationer af samme dato og EU's og Indiens udtrykkelige ønske om at udfærdige en EU-Indien-handlingsplan for en strategisk associering og for vedtagelsen af en ny fælles politisk erklæring,

- der henviser til handlingsplanen for et strategisk partnerskab mellem EU og Indien og den nye fælles politiske erklæring, der blev vedtaget på det sjette topmøde,

- der henviser til de syv møder i EU-Indien-rundbordsdrøftelserne, der blev etableret som et resultat af den handlingsplan, der blev fastlagt på topmødet mellem EU og Indien i Lissabon i 2001 med henblik på at bringe de civile samfund i Europa og Indien tættere på hinanden og etablere et netværk af forskningscentre i EU og Indien,

- der henviser til ovennævnte konklusioner i Rådet den 11. oktober 2004 med henvisning til dialogen mellem EU og Indien om menneskerettigheder,

- der henviser til de oplysningsaktiviteter vedrørende menneskerettigheder og projekter til fremme af god forvaltningsskik og lokal deltagelse på by- og landsbyplan i beslutningsprocessen, som understøttes af det europæiske initiativ til fremme af demokrati og menneskerettigheder (EIDHR) og dertil knyttede projekter,

- der henviser til det besøg i New Delhi, som Europa-Parlamentets Delegation for Forbindelserne med Landene i Sydasien og den Sydasiatiske Sammenslutning for Regionalt Samarbejde (SAARC) aflagde i november 2004,

- der henviser til det besøg, Peter Mandelson, medlem af Kommissionen med ansvar for ekstern for handel, aflagde i Indien i januar 2005 og navnlig til konferencen i Kolkata, hvor han talte om "Den globale økonomiske dagsorden: udfordringen for Europa og Indien",

- der henviser til det G20-møde, som blev organiseret af Indien i februar 2005, og dets deltagelse som observatør på det seneste G7-møde,

- der henviser til det indo-amerikanske parlamentariske forum, der afholdtes i hovedkvarteret for den indiske handels- og industrisammenslutning (The Federation of Indian Chambers of Commerce and Industry) i New Delhi i marts 2005,

- der henviser til det besøg, som den amerikanske udenrigsminister, Condoleeza Rice, aflagde i regionen i marts 2005 og til det besøg, som den kinesiske premierminister, Wen Jibao, aflagde i Pakistan, Bangladesh, Sri Lanka og Indien i april,

- der henviser til WTO's Doha-erklæring om aftalen om handelsrelaterede aspekter af intellektuel ejendomsret (TRIPS) og folkesundhed, der blev vedtaget den 14. november 2001,

- der henviser til forretningsordenens artikel 45,

- der henviser til betænkning fra Udenrigsudvalget og udtalelser fra Udviklingsudvalget og Udvalget om International Handel (A6-0256/2005),

A. der henviser til, at EU og Indien er de største demokratiske samfund i verden, og at deres fælles tilslutning til demokrati, pluralisme, retsstatsprincipper og multilateralt samarbejde i internationale forhold bidrager til global fred og stabilitet,

B. der henviser til, at Indien og EU har en fælles vision, hvor handel, investering og fri konkurrence udgør hovedelementerne i den økonomiske udvikling, og der henviser til, at begge anerkender, at socioøkonomisk samhørighed, miljøbeskyttelse og forbrugerrettigheder bør respekteres for at fremme denne udvikling,

C. der henviser til, at EU er Indiens største handelspartner og største udenlandske investor,

D. der henviser til, at Kongrespartiet, som vandt valget i maj 2004, fik sin støtte hovedsageligt fra landbefolkningen, som følte, at de var udelukket fra fordelene ved den hurtige teknologiske udvikling i Indien,

E. der henviser til, at der er en enorm sproglig, social og religiøs diversitet i Indien, et land fyldt med paradokser og med 1,069 milliarder indbyggere: det er et åbent samfund, som har til opgave at befri 370 millioner mennesker fra fattigdom; det er en af verdens førende inden for informationsteknologi, som samtidig har mere end 550 millioner indbyggere, der lever af landbrug,

F. der henviser til, at 34,7 % af Indiens befolkning lever under fattigdomsgrænsen, hvoraf en fjerdedel lever i byområder; der henviser til, at EU's fattigdomsbekæmpelsesprogrammer i Indien derfor må fortsætte, således at de kan bidrage til at nå millenniumudviklingsmålene,

G. der henviser til, at både Den Europæiske Union og Indien er demokratiske og åbne samfund,

H. der henviser til, at Indien har den næststørste muslimske befolkning i verden efter Indonesien, og at Den Europæiske Union er hjemsted for adskillige millioner af mennesker, som tilhører denne religion og kultur,

I. der henviser til, at det er muligt for EU og Indien at opbygge særlige forhold i deres internationale relationer, men at der i Indien generelt ikke er noget kendskab til EU og dets demokratiske system; der understreger Indiens muligheder for i et partnerskab med EU at bidrage til udviklingen af nye og unge demokartiske samfund;

J. der henviser til, at Indien og Pakistan har ført løbende drøftelser siden begyndelsen af 2004 med henblik på at bringe striden mellem de to lande til ophør,

K. der dog henviser til, at en ny krise kan være under opsejling i Kashmir og de indiske stater Punjab og Harayna og de pakistanske provinser Punjab og Sindh som følge af den stigende vandmangel i disse områder, hvilket kunne være gnisten til en ny og farlig konflikt,

L. der henviser til, at efterspørgslen efter olie i verden er en potentiel kilde til strategiske og politiske spændinger i betragtning af de stadigt faldende forsyninger,

M. der henviser til, Indien importerer 70 % af sit energiforbrug,

N. der henviser til, at den 1. april 2005 blev de utallige lokale skatter erstattet af en national moms, som man håber, vil indbringe snesevis af millioner dollar hvert år, der henviser til, at de fleste, men dog ikke alle, indiske stater har vedtaget denne nye lov,

Den indenrigspolitiske situation

1. glæder sig over Indiens demokratiseringsproces og internationale engagement,

2. erklærer, at det vil bidrage til at uddybe forholdet mellem EU og Indien i overensstemmelse med ovennævnte meddelelse fra Kommissionen, konklusionerne fra det femte topmøde mellem EU og Indien og den ovennævnte henstilling fra Europa-Parlamentet, og at det fortsat ønsker at udvikle og styrke de bilaterale forbindelser;

3. bifalder vedtagelsen på det sjette topmøde mellem EU og Indien af en fælles handlingsplan for gennemførelse af det strategiske partnerskab mellem EU og Indien, sammen med den fælles politiske erklæring, der hæver forbindelserne mellem EU og Indien op på et nyt, højere og mere intensivt niveau, især hvad angår international fred og sikkerhed, multilateralisme, forskning, udvikling, miljø, videnskab, teknologi og menneskerettigheder; bifalder især skabelsen af gruppen på højt plan for handel og investeringer; mener, at disse aftaler er et vendepunkt i forbindelserne mellem de to økonomiske magter og bør gennemføres med Indiens aktive deltagelse og engagement;

4. fremhæver Indiens fremtrædende kulturelle, politiske og nu også økonomiske betydning, som tidligere ikke er blevet afspejlet i tilstrækkelig grad i de aftalemæssige forbindelser mellem Indien og Europa;

5. glæder sig over aftalen om et strategisk partnerskab mellem EU og Indien, som dermed giver forbindelserne mellem de to parter samme store betydning som EU's forbindelser med Kina, Rusland, Japan, USA og Canada;

6. mener, at det i lyset af det klare ønske fra regeringer og offentligheden uden for Europa om at indgå strategiske alliancer med Indien er vigtigt, at Kommissionen gør en særlig indsats for at forbedre Den Europæiske Unions profil og øge kendskabet til dens institutioner, principper, værdier og mål;

7. anerkender, at den ønskede fælles forståelse mellem EU og Indien vil bidrage til at styrke de privilegerede forbindelse, som nogle medlemsstater af historiske årsager opretholder med visse regioner i Indien, og som repræsenterer en merværdi, der styrker nærhed og et ægte samarbejde på det sociale, tekniske og økonomiske område;

8. fremhæver nødvendigheden af at etablere et partnerskab mellem EU og Indien med henblik på at fremme studium, påskønnelse, udbredelse og genoprettelse af den fælles sproglige, historiske og kulturelle arv;

9. tilslutter sig alle de målsætninger, Kommissionen opstiller i sin meddelelse om et strategisk partnerskab mellem EU og Indien;

10. mener dog, at målene for det banebrydende strategiske partnerskab, som foreslået af Kommissionen, skal finansieres med nye bevillinger for at kunne opfylde forpligtelserne og indfri forhåbningerne i denne henseende; opfordrer til, at de nødvendige bevillinger til gennemførelse af målene for det strategiske partnerskab ikke tages fra andre eksisterende EU-projekter og -programmer i Indien, men supplerer dem;

11. glæder sig over og støtter, at der lægges vægt på den politiske dialog i det strategiske partnerskab; understreger imidlertid, at opfyldelsen af millenniumudviklingsmålene og en effektiv fattigdomsbekæmpelse fortsat bør udgøre et vigtigt element i partnerskabet EU-Indien;

12. anerkender, at Indien — med menneskelig udvikling som indikator — har gjort betydelige fremskridt i de seneste årtier og er gået fra at være modtager af udviklingsbistand til at være donorland; udtrykker imidlertid bekymring over det store antal indere, som stadig lever i absolut fattigdom og uden nogen rettigheder;

13. opfordrer Kommissionen og Rådet til som et hasteanliggende at samarbejde med den indiske regering om at forbedre situationen for de underprivilegerede befolkningslag, navnlig kvinder, børn og de dårligt stillede, herunder dalitter og adivasi (kasteløse og stammefolk), og anmoder om, at alle sådanne fremtidige aktiviteter bidrager til, at enhver diskrimination på grundlag af kaste bringes til ophør;

14. glæder sig over de fremskridt, der blev gjort på det sjette topmøde mellem EU og Indien, på de forskellige områder, der indgår i den fælles handlingsplan, nærmere bestemt over Indiens inddragelse i det internationale nukleare fusionsprojekt ITER og over fremskridtene i forhandlingerne om Indiens deltagelse i rammeaftalen for navigationssystemet Galileo;

15. noterer sig, at de bilaterale forbindelser mellem Indien og Kina er i udvikling og nåede deres toppunkt i forbindelse med topmødet mellem de to lande i Delhi den 11. april 2005; glæder sig over, at de to landes ledere ifølge fælleserklæringen fra topmødet har besluttet at indgå et strategisk partnerskab og samarbejdspartnerskab for fred og velstand; glæder sig over, at der åbenbart er ved at blive fundet en løsning på grænsespørgsmålet mellem Indien og Kina; bemærker, at en aftale vil yde et betydeligt bidrag til stabiliteten i regionen, gøre det muligt for begge parter at bruge færre midler på at forsvare deres grænser og begrænse muligheden for, at spændingen mellem de to store asiatiske magter udnyttes af andre;

16. glæder sig over, at "cricketdiplomatiet" førte til afholdelsen af et topmøde i New Delhi mellem den indiske premierminister og den pakistanske præsident den 17. april 2005; glæder sig over, at begge parter gør fremskridt med at styrke de tillidsskabende foranstaltninger ved gradvist at normalisere de bilaterale forbindelser, hvilket vil kunne føre til en politisk løsning på striden i Kashmir; noterer sig med tilfredshed, at det fælles udvalg om handel har genoptaget sit arbejde og bemærker, at de to lande har besluttet at støtte projektet om at etablere en gasrørledning fra Iran til Indien, som går igennem pakistansk område, hvilket uden tvivl vil skabe positive bånd mellem parterne;

17. anerkender USA's legitime ønske om at indgå en strategisk alliance med Indien, men også behovet for en flerpolet verden, og er overbevist om de betydelige fordele, som europæisk knowhow og forståelse kan give Indien; anbefaler i den forbindelse, at EU gør, hvad der er muligt for at skabe hurtigt fremskridt i konsolideringen af det strategiske partnerskab mellem EU og Indien; mener, at der bør afsættes nye bevillinger for at gennemføre målene med dette strategiske partnerskab;

18. mener, at selv om det er meget vigtigt at føre en systematisk og struktureret dialog mellem de to parter om økonomiske spørgsmål og handelsspørgsmål som led i det strategiske partnerskab, bør EU lægge særlig vægt på at udvide og styrke samarbejdet på det politiske og strategiske område i lyset af EU's og Indiens fælles overbevisning om, at verden kan gøres mere sikker gennem internationale forbindelser, der bygger på multilateralisme og respekt for folkeretten samt De Forenede Nationers filosofi, charter og resolutioner;

19. opfordrer EU og Indien til at oprette en gensidig konsultationsmekanisme, som ville blive anvendt forud for internationale møder eller konferencer med henblik på at foreslå fælles initiativer eller vedtage fælles reaktioner på problemer, som behandles ved disse lejligheder, for derigennem at gennemføre multilateralismen i internationale forbindelser i praksis;

20. mener, at EU's institutioner og myndigheder i betragtning af, at store dele af den indiske offentlighed og erhvervsliv ikke betragter EU som en enhed, men snarere som en sammenhobning af 25 stater bør indføre en kommunikations- og informationsstrategi, som vil bidrage til, at offentligheden og myndighederne i Indien får en bedre forståelse for de fremskridt, der er sket i retning af en union, herunder fremskridt inden for den fælles udenrigs- og sikkerhedspolitik, som vil være en realitet efter ikrafttrædelsen af den nye forfatning for Europa ville kunne medføre;

21. henstiller, at der afholdes et årligt parlamentstopmøde sideløbende med eller direkte forud for det årlige topmøde mellem EU og Indien, der på nuværende tidspunkt finder sted uden formel inddragelse af Europa-Parlamentet; er af den opfattelse, at der via et sådant topmøde vil kunne udvikles forbindelser mellem parlamentsorganer og skabes øget forståelse for begge parters synspunkter og demokratiske systemer;

22. glæder sig over, at Manmohan Singhs nye regering har taget vigtige og positive skridt til at iværksætte de nødvendige socioøkonomiske reformer;

23. glæder sig over, at den demokratiske kultur og udvikling i Indien har nået et meget højt niveau, som afspejles af velfungerende koalitionsregeringer på føderalt og statsligt plan; mener, at dette gør det muligt at gøre fremskridt hen imod reformer på de økonomiske og sociale områder, hvilket ellers ikke ville have været muligt;

24. mener ikke desto mindre, at dette — i lyset af den enorme kompleksitet og mangfoldighed i Indiens sociale, økonomiske og politiske struktur — ikke nødvendigvis vil sikre, at processen ikke vil være uden problemer og blive gennemført med skiftende held;

25. glæder sig over løsladelsen af 450 børn i alderen fra 6 til 14 år, som arbejdede ulovligt i Mumbai under slavelignende forhold, og som blev bragt i sikkerhed af politiet i juni, sammen med fængslingen af 42 skruppelløse forretningsfolk, som udnyttede dem; udtrykker ikke desto mindre foruroligelse over Unicefs rapporter om, at 17,5 millioner børn (det dobbelte ifølge visse ngo'er) arbejder i Indien, i de fleste tilfælde under umenneskelige forhold; glæder sig over, at det indiske politi og arbejdstilsyn tilsyneladende har indført en ny praksis til forfølgelse af udnyttere, og opfordrer dem til at sikre, at der er tilstrækkelige ressourcer til rådighed, og at den politiske vilje fortsat vil være til stede for at gøre det muligt at udrydde denne skamplet på samfundet;

Økonomiske forhold

26. bemærker, at regeringen arbejder hårdt for at gennemføre strukturændringer i økonomien, og at der er sket fremskridt med hensyn til deregulering af flere sektorer (mobiltelefoni, forsikring, energi, luftfart osv.); glæder sig over, at den nye regering i sit første budget afsætter midler til strukturforbedringer, sænkninger af toldafgifter og ophævelse af restriktioner på udenlandsk ejerskab, og at det går fremad med privatiseringen af statslige foretagender;

27. opfordrer i betragtning af, at Indien og EU er enige om, at handel, investeringer og fri konkurrence er nøglefaktorer for den økonomiske udvikling, men at der, hvis denne udvikling skal være harmonisk og ligeligt fordelt, også må tages hensyn til grundlæggende social behov, som styrker den økonomiske og sociale samhørighed, miljøet og forbrugeres rettigheder, den indiske regering til at tage hensyn til disse spørgsmål, når den går i gang med den enorme opgave, som udviklingen af landet udgør;

28. opfordrer med henblik på dette og i lyset af den fælles vision EU og Indien til i fællesskab at tage fat på de forskellige aspekter ved industri-, miljø- og udviklingssamarbejde, handels- og investeringspolitikker samt politikker for god regeringsførelse, som er af fælles interesse for begge parter;

29. opfordrer indtrængende den private sektor i Indien, som har draget fordel af regeringens fulde tillid, og som spiller en nøglerolle i forbindelse med regeringens økonomiske foranstaltninger og planer, der er afgørende for en bæredygtig udvikling i landet, til at tage de størst mulige sociale hensyn, når den deltager i disse planer;

30. noterer sig de foranstaltninger, som det indiske handels- og industriministerium har bebudet for at fremme eksporten, herunder indførelse af en enkelt fælles ansøgningsformular, som i betydeligt omfang kunne reducere det nuværende uforholdsmæssigt store bureaukrati;

31. glæder sig over beslutningen om at reducere ventetiden i landets overfyldte havne, som — sammen med de finansielle foranstaltninger for havne og andre betydelige infrastrukturprojekter, som blev optaget i statsbudgettet efter initiativ fra finansministrene, og som blev vedtaget i februar 2005 — kunne medføre betydelige fordele for importen og eksporten;

32. glæder sig over, at både Indien og EU har besluttet at koordinere deres indsats vedrørende geografiske indikationer og har besluttet at afholde seminarer for at udarbejde en strategi på dette område;

33. stiller sig positivt over for den aftale, som blev indgået på det femte topmøde mellem EU og Indien om fremme og videreudvikling af bilateral handel og investering i betragtning af, at det bilaterale handelsvolumen klart ikke svarer til potentialet; påpeger dog, at det især er nødvendigt med en forøgelse af investeringerne, og at det er vigtigt, at Indien åbner sit marked yderligere og gennemfører økonomiske reformer med henblik på yderligere afvikling af toldafgifter, fjernelse af ikke-toldmæssige hindringer og en mere effektiv beskyttelse af intellektuelle ejendomsrettigheder;

34. mener, at det er i EU's og Indiens interesse at samarbejde for at sikre, at forhandlingerne om Doha-udviklingsprogrammet (DDP) lykkes, og at det med dette mål for øje er nødvendigt, at begge parter søger at nå frem til så konvergerende holdninger som muligt til udviklingsprogrammets nøgleemner; mener, at øget kontakt mellem medlemmer af Europa-Parlamentet og det indiske parlament vil være særligt nyttig;

35. håber, at Indien vil udnytte sin centrale rolle under de løbende forhandlinger i Verdenshandelsorganisationen (WTO) og aktivt medvirke til at finde en løsning på de forskellige problemer, især hvad angår markedsadgang for ikke-landbrugsvarer; opfordrer i denne forbindelse EU og Indien til at bruge de næste tre måneder inden WTO's ministermøde i Hong Kong til at overveje og handle beslutsomt og gøre en indsats for større åbenhed over for de øvrige medlemmer af WTO;

36. anerkender behovet for at styrke det bilaterale samarbejde, idet der især lægges vægt på de tekniske handelshindringer og den offentlige sundhed og indledes en dialog om handelsmæssige forsvarsmekanismer og mere generelt overholdelse af WTO-reglerne;

37. slår til lyd for, at der under forhandlingerne mellem EU og Indien om investeringer tages hensyn til udenlandske investorers samfundspolitiske ansvar i værtslandet; understreger endvidere, at de rettigheder, som indrømmes virksomhederne, skal gå hånd i hånd med forpligtelser, og at investorerne i det mindste bør anvende de vigtigste af Den Internationale Arbejdsorganisation, ILO's arbejdsnormer i værtslandet;

38. glæder sig over New Delhi-regeringens beslutning om at oprette særlige økonomiske zoner med det formål at tiltrække udenlandske investeringer og opfordrer indtrængende Indien til at revidere og ajourføre sin lovgivning på dette område og træffe foranstaltninger for at forhindre udnyttelse af arbejdstagere og håndhæve både arbejdstageres og arbejdsgiveres rettigheder og pligter;

39. finder, at tildelingen af mobilkommunikationsfrekvenser er afgørende for EU, da det har alvorlige konsekvenser for mobiltelefoni (GSM); opfordrer Indien til at foretage det fornødne for at bringe mobilkommunikationsfrekvenserne i overensstemmelse med Den Internationale Telekommunikationsunions standarder;

40. opfordrer Indien til at reagere positivt på forslag som f.eks. det, der er fremsat af Malaysia, Indiens vigtigste handelspartner i ASEAN, om at oprette et frihandelsområde, idet forslag af denne type kan bidrage til stabilitet, udvikling og velstand for de enkelte befolkninger og stater i regionen;

41. noterer sig, at der i Indien er ved at opstå en betydelig og voksende middelklasse, som ikke blot bør betragtes som en målgruppe for visse handelsvarer, men som også og frem for alt er modtagelig for europæisk kultur;

42. opfordrer indtrængende EU og Indien til resolut at fremme konsolidering og fortsat ajourføring af et særligt program for kulturelt samarbejde som led i det planlagte strategiske partnerskab; mener, at dette er vigtigt i lyset af den rige kulturelle mangfoldighed hos begge parter, og mener, at kendskabet til og udbredelse af de to kulturer blandt indiske og europæiske borgere vil bidrage til at skabe et mere solidt grundlag for dette partnerskab;

43. glæder sig over, at Kommissionen og den indiske regering for nylig undertegnede en aftale, hvor førstnævnte tilbyder et tusind stipendier (til en værdi af 33 mio. euro) for at gøre det muligt for indiske studerende at studere på europæiske universiteter under Erasmus Mundus-programmet, hvilket uden tvivl vil bidrage til at nå målene i det forrige punkt; bemærker, at det indiske råd for kulturelle forbindelser tilbyder europæiske studerende muligheden for at studere på universiteter i Indien, men opfordrer til, at der udvises en større interesse, for at dette tilbud kan bidrage mere aktivt til at konsolidere grundlaget for det strategiske partnerskab;

44. håber, at Indien sammen med andre præferenceberettigede lande, som vil få gavn af ophævelsen af de kvantitative restriktioner på import af import af tekstil- og beklædningsvarer, vil følge udviklingslandenes opfordring til at finde en løsning på de problemer, der utvivlsomt vil opstå som følge dette tiltag, idet Indien forventes at få særlig gavn af denne foranstaltning; håber desuden, at Indien vil afstå fra enhver form for uhæderlig handelspraksis over for EU's industri, så EU til gengæld ikke vil være tvunget til at gribe til forskellige handelsmæssige beskyttelsestiltag i overensstemmelse med WTO-reglerne;

45. henviser til, at Indien allerede besidder en enorm geopolitisk styrke, som beror på den økonomiske styrke, især på området for nye teknologier, og konstaterer, at Indien derfor bør betragtes som en internationalt anerkendt aktør på verdensscenen, og at dette også medfører et øget socialt ansvar for Indien.

46. understreger behovet for, at EU også yder Indien bistand i forbindelse med fattigdomsbekæmpelse og opnåelse af landets udviklingsmål generelt; understreger endvidere behovet for, at EU samarbejder med Indien om et bredt spektrum af spørgsmål, herunder udviklingspolitik, styreform, miljømæssig bæredygtighed og social og økonomisk samhørighed;

47. understreger derudover, at EU bør anse det for vigtigt at bistå og understøtte Indien i bestræbelserne på at tilslutte sig og gennemføre internationale arbejdsnormer, især gennem omfattende ratifikation og gennemførelse af ILO-konventionerne, og i betragtning af nødvendigheden af at bekæmpe børnearbejde, som fortsat er et alvorligt problem i Indien i dag, navnlig konventionen om mindstealder for adgang til beskæftigelse (konventionen om mindstealder (C138));

48. bifalder den Airbus-handel for 1800 mio. euro, der blev indgået aftale om under det økonomiske topmøde mellem EU og Indien den 7. september 2005, som er et tegn på udvikling af bilaterale forbindelser og bekræfter det europæiske konsortiums succes;

Udvikling

49. er alvorligt bekymret over udbredelsen af aids i landet, hvilket kunne blive til en epidemi i regionen, medmindre den bekæmpes resolut, og opfordrer den indiske regering til at give et fast tilsagn om at prioritere løsningen af dette problem ved at udveksle oplysninger og søge at udvikle fælles strategier med andre berørte lande;

50. har forståelse for, at de love om intellektuel ejendomsret, som for nylig blev vedtaget af det indiske parlament, kan have negative følger for produktionskapaciteten i den indiske farmaceutiske industri, der har været en kilde til pålidelige medicinalprodukter til rimelige priser, navnlig i forbindelse med aids for mange patienter på verdensplan; er derfor overbevist om, at loven bør indeholde undtagelser for medicinalprodukter af almen interesse, f.eks. produkter til bekæmpelse af aids, kræft, malaria, tuberkulose og hepatitis; mener, at det er altafgørende, at der er adgang til sikre lægemidler til en overkommelig pris, navnlig til aids-patienter; opfordrer de indiske myndigheder til at sikre, at internationale standarder for dyrevelfærd anvendes ved brug af levende dyr i videnskabelige forsøg, at sådanne eksperimenter begrænses, og at der findes alternativer hertil;

51. påpeger, at halvdelen af de patienter, som tager antiviralt medicin i fattige lande, bruger lægemidler, der er produceret i Indien; opfordrer EU til at støtte Indien i den videre gennemførelse af landets lovgivning om intellektuel ejendomsret, således at der ikke skabes hindringer for produktionen, markedsføringen og eksporten af vigtige medicinalprodukter, og på den måde fortsætte med at fremme og lette den generiske medicinalindustris investering i fremstilling af billige og livsnødvendige lægemidler til udviklingslandene;

52. erindrer, at WTO tillader sådanne undtagelser, og at Doha-aftalen om TRIPS, hvori det hedder, at "aftalen kan og bør fortolkes og gennemføres på en måde, der sikrer WTO-medlemmers ret til at beskytte folkesundheden og særlig til at fremme adgang til medicin for alle", stadig gælder;

53. opfordrer Kommissionen og Indien til at samarbejde om gennem faste og løbende kontakter at presse på for endeligt at gennemføre Doha-udviklingsdagsordenen på en måde, som gavner alle berørte parter;

54. mener i den forbindelse, at det bør være muligt for indiske og europæiske forhandlere at skabe direkte og permanente forbindelser for at behandle bilaterale og multilaterale emner; mener, at dette vil bidrage til at sikre afbalancerede og gensidigt fordelagtige fremskridt med hensyn til de vigtigste punkter på Doha-udviklingsdagsordenen;

55. opfordrer EU og Indien til så hurtigt som muligt at undersøge mulighederne for en fælles indsats ved at samarbejde om udviklingsprojekter i tredjelande og til at vedtage de nødvendige foranstaltninger til gennemførelse af sådanne projekter, når deres levedygtighed er bekræftet;

56. glæder sig over, at begge parter er blevet enige om at afholde det første møde i miljøforummet mellem EU og Indien i oktober/november 2005, og opfordrer Kommissionen til i særlig grad at have opmærksomheden henledt på de områder, som Indien prioriterer som f.eks. vedvarende energikilder, rene teknologier og affaldsbehandling og yde al den bistand, der er mulig;

57. opfordrer den indiske regering til at træffe resolutte og effektive foranstaltninger for at forebygge dumping i forbindelse med landets handel med Den Europæiske Union;

Miljø og landbrug

58. understreger, at den tiltagende miljøødelæggelse i Indien udgør et stadig større problem, navnlig for den fattige befolkning, og er årsag til vandforurening, jorderosion, luftforurening, klimaændringer og formindsket biodiversitet, og påpeger, at det haster særlig meget med at sætte skub i EU's samarbejde med Indien på dette område;

59. opfordrer Indien, som har undertegnet Kyoto-protokollen, men som midlertidigt er fritaget fra visse forpligtelser, til at udvise større lydhørhed omkring spørgsmålet om global opvarmning, samtidig med at det på forsvarlig vis forfølger sine udviklingsbehov og -mål på en måde, der er forenelig med den bæredygtige udvikling;

60. er bekymret over det alarmerende fald i antallet af tigre i landets største naturreservater, og opfordrer de indiske myndigheder til at intensivere indsatsen for at bekæmpe korruption og inkompetence, som er årsag til dette fald;

61. mener, at tilsyns- og kontrolforanstaltningerne til beskyttelse af dette dyr bør intensiveres, navnlig i staterne Rajasthan, Madhya Pradesh og Bihar; opfordrer i denne forbindelse indtrængende til, at det nyligt oprettede kontor til forebyggelse af forbrydelser mod den nationale vildtbestand tildeles tilstrækkelige midler til, at det kan fungere effektivt;

62. opfordrer Kommissionen til at interessere sig for denne sag og sikre det nødvendige samarbejde, da tigre ikke kun har betydning for Indiens økosystem og er vigtige for landets turistsektor, men også kan anses som en del af menneskehedens arv;

63. opfordrer de EU-medlemsstater, der har mulighed for at samarbejde om civil atomenergi, til at overveje Indiens enorme og voksende energibehov og til at træffe en beslutning om muligheden for at øge samarbejdet med Indien på dette område; opfordrer også Kommissionen, medlemsstaterne og Indien til at forstærke samarbejdet vedrørende vedvarende energi;

64. er bekymret over den ekstremt alvorlige landbrugskrise, som ifølge nogle eksperter i løbet af få år kan få meget alvorlige konsekvenser som følge af vandmangel i visse dele af landet, og opfordrer Kommissionen og Rådet til at være særlig opmærksom på dette;

65. konstaterer, at arealet nu tyve år efter giftudslippet på Union Carbide Productions fabrik til fremstilling af skadedyrsbekæmpelsesmidler, Madhya Pradesh i Bhopal, hvor 22000 mennesker blev dræbt og titusindvis af mennesker blev ramt af kroniske og invaliderende sygdomme, stadig ikke er blevet renset, og at giftigt affald stadig forurener miljøet og grundvandet; opfordrer de indiske myndigheder og Dow Chemicals til straks at rense arealet og de berørte omkringliggende områder, yde erstatning til ofrene og retsforfølge de ansvarlige;

66. opfordrer EU til at anvende det strategiske partnerskab, således at der ydes en konkret indsats i området, og folk opfordres til at indgå andre partnerskaber rundt omkring i verden for at forbedre arbejdsvilkårene og livskvaliteten og udveksle ideer og bedste praksis inden for alle sektorer, navnlig inden for den industrielle sektor og landbruget;

67. mener, at der bør ydes mere støtte til videnskabeligt og teknologisk samarbejde, idet et af de vigtigste mål er at fremme en dialog på alle niveauer, og der især bør lægges vægt på emner af fælles interesse såsom informationsteknologier, rumteknologi, bioteknologi, e-handel og tekstilvarer; påpeger betydningen af at udvide mulighederne for kontakt og udveksling på universitetsniveau;

Menneskerettigheder

68. mener, at et ægte partnerskab er kendetegnet af en åben og ærlig dialog om alle emner af gensidig interesse, og glæder sig derfor over, at det strategiske partnerskab omfatter en udvidelse og institutionalisering af dialogen om menneskerettigheder;

69. glæder sig over Indiens højesterets beslutning om at beordre en gennemgang af de over totusind klager, som politiet har færdigbehandlet, og de omtrent tohundrede sager, der er endt med frikendelser efter massakren i 2002 på totusinde muslimer i delstaten Gujarat; glæder sig over den indiske menneskerettighedskommissions uafhængige og målrettede indsats på dette og andre områder, f.eks. diskriminering på grund af kaste mod bl.a. dalits- og adivasis-grupperne, og mener, at domstolene og de politiske myndigheder bør have tilstrækkelig tid til at afslutte deres arbejde uden udefrakommende indblanding, som i sidste ende kan virke mod hensigten; opfordrer til et samarbejde med menneskerettighedsorganisationerne i denne proces;

70. bifalder Nanavati-kommissionens rapport og rapporten om de af regeringen trufne foranstaltninger imod volden imod sikherne i 1984 og opfordrer Indiens regering til at opfylde sine løfter om omgående og ved en seriøs indsats at drage gerningsmændene til ansvar;

71. opfordrer regeringen til i forbindelse med diskrimination af og vold mod kvinder at fortsætte den særlige indsats for at afskaffe vold i hjemmet og yde bistand til ofre; kræver også, at indsatsen for at fremme pigers uddannelse fortsættes for dermed at overholde millenniumudviklingsmål 2 og 3;

72. understreger, at Indien i århundreder har bevaret et multietnisk, multireligiøst, multikulturelt og sprogligt mangfoldigt samfund på sit territorium, og at det fremstår som et eksempel for Vesten og Europa; opfordrer den indiske regering til navnlig at være på vagt over for fremkomsten af etniske, religiøse og kulturelle spændinger mellem de forskellige samfundsgrupper, hvilket ville true landets sekulære tradition for tolerance og sameksistens;

73. anerkender den nye regerings moderniseringsvilje og opfordrer den derfor indtrængende til målrettet at arbejde videre med reformen af det særdeles langsomme og antikverede retssystem; mener, at retssystemets langsommelighed eller visse tilfælde af uredelighed eller politiets manglende evne til at gribe ind, navnlig i forbindelse med visse voldtægtssager, i nogle tilfælde fører til frustration i befolkningen og dermed foranlediger befolkningen til at tage loven i sine egne hænder; glæder sig alligevel over, at dette har skabt en offentlig debat om disse problemer i særdeleshed og om retssystemet generelt;

74. opfordrer New Delhi-regeringen til at afskaffe dødsstraffen i landets retsorden;

75. henleder opmærksomheden på, at Indien er et af de få demokratiske lande, der ikke har ratificeret FN-konventionen mod tortur, som trådte i kraft i 1987, og bemærker, at ratificering af en afgørende forudsætning for styrkelsen af forholdet mellem EU og Indien; opfordrer også landet til at ratificere konventionerne om bekæmpelse af børnearbejde og fremme af kollektive aftaler;

76. understreger, at EU må presse på for at få Indien til i fuld udstrækning at overholde henstillingerne fra Udvalget om Afskaffelse af Racediskrimination;

77. opfordrer indtrængende Indien til at tiltræde Den Internationale Strafferetsdomstol;

78. opfordrer Rådet og Kommissionen til at indlede en dialog med Indien om ratifikation af Rom-statutten for Den Internationale Strafferetsdomstol, afskaffelse af dødsstraffen og ratifikation af især konventionerne om bekæmpelse af tortur og børnearbejde og af tillægsprotokollen til den internationale konvention om borgerlige og politiske rettigheder og til konventionen om afskaffelse af alle former for diskrimination imod kvinder;

International situation

79. bemærker, at den planlagte strategiske associering mellem Washington og New Delhi omfatter salg af amerikanske fly og deling af rumteknologi og nuklearteknologi til civile formål;

80. anerkender, at Indien har spillet en stor rolle i konfliktforebyggelse og fredsbevaring, f.eks. i Afghanistan; glæder sig over landets reaktion efter kuppet for nylig i Nepals kongehus; opfordrer Indien som det største medlem af SAARC til at spille en førende rolle i videreudviklingen af det regionale samarbejde inden for SAARC;

81. bemærker, at EU bør tilskynde til regionalt samarbejde i Sydasien og også anlægge en strategisk synsvinkel med henblik på at opgradere forbindelserne mellem EU og SAARC;

82. bemærker tilnærmelsen mellem Iran, Pakistan og Indien, som har medført, at det overvejes at etablere en gasrørledning fra Iran til Indien, som går igennem pakistansk område; mener, at der bør ydes støtte til denne form for projekter, som principielt er fredelige, til gavn for befolkningen i området og skaber et netværk af gensidig interesse, der mindsker muligheden for konflikt mellem dem og fremmer regional stabilitet;

83. glæder sig over tegnene på fremskridt i de bilaterale drøftelser mellem Indien og Pakistan om Kashmir og andre tegn på gensidig fleksibilitet, herunder f.eks. den netop startede buslinje mellem de to dele af territoriet (den indiske del og den pakistanske), den indiske udenrigsministers besøg i Pakistan og den pakistanske præsidents besøg i Indien;

84. fordømmer terroristangrebene mod denne buslinje på åbningsdagen den 7. april 2005;

85. glæder sig over den indiske premierministers erklæring, der støttes af præsident Musharraf, om, at Siachen gletsjeren i Kashmir bør betragtes som "et fredsbjerg" og som et symbol på vejen til fuld forsoning mellem Indien og Pakistan om Kashmir; opfordrer EU til at støtte dette positive træk for snarest muligt at opnå en endelig aftale mellem parterne, blandt andet om flytning og tilbagetrækning af de militære styrker i området;

86. opfordrer Rådet og Kommissionen til at støtte Indien, landets kompetente sikkerhedstjenester og dets retshåndhævende myndigheder i forbindelse med ansøgningen til Europol om status som privilegeret land for mere effektivt at kunne bekæmpe den internationale terrorisme og den organiserede kriminalitet;

87. opfordrer indtrængende Indien til sammen med Pakistan og Israel at tilslutte sig traktaten om ikke-spredning af kernevåben, som er et uerstatteligt multilateralt redskab til at opretholde og fremme fred, sikkerhed og stabilitet på internationalt plan, og som fastsætter en retlig ramme for at forhindre yderligere spredning af kernevåben;

88. opfordrer Indiens regering til at tilslutte sig konventionen om forbud mod brug, oplagring, produktion og overførsel af personelminer og om sådanne miners tilintetgørelse (Ottawa-konventionen);

89. udtrykker dyb medfølelse over tabet af liv og ejendom som følge af tsunamien i december 2004 og udtrykker sin anerkendelse af den indiske regering for den solidaritet, den udviste ved hurtigt at reagere på katastrofen, og den indiske flåde, som sendte en række enheder til de ramte regioner allerede dagen efter katastrofen; opfordrer Kommissionen til at sikre, at Indien optages i dens program for genopbygning efter tsunamien;

90. opfordrer Europa-Parlamentets formandskonference til i anden halvdel af denne valgperiode at oprette en særlig interparlamentarisk delegation Europa-Parlamentet-Indien med henblik på at knytte tættere bånd mellem parlamenterne i de to største demokratier i verden;

*

* *

91. pålægger sin formand at sende denne beslutning til Rådet, Kommissionen, EU-medlemsstaternes regeringer og parlamenter, regeringen og parlamentet i Indien samt regeringerne og parlamenterne i SAARC-medlemsstaterne.

[1] EUT C 174 E af 14.7.2005, s. 179.

--------------------------------------------------